**POROČILO O DELU TURISTIČNO ŠPORTNEGA DRUŠTVA SV. PRIMOŽ NA POHORJU – ŠENTJANŽ NAD DRAVČAMI ZA LETO 2013**

* **Upravni odbor se je v letu 2013 sestal 4 x**

Skozi leto smo sproti preverjali izpolnjevanje letnega plana in celo dodali nekaj aktivnosti, ki niso bile planirane.

* **SODELOVANJE V ODDAJI »NA ZDRAVJE« -** 7.1.2013

V oddaji »Na zdravje« je naše društvo pripravilo prikaz cepljenja šintlov – les, priprava, cepljenje, kritje…

* **ZIDANŠKOVA BRIGADA** – proslava

Pogostitev ( pasulj 150 porcij )

* **8. Februar – kulturni praznik**

Pohod na Kremžarco – 10 udeležencev se je udeležilo proslave ob Slovenskem kulturnem prazniku na koči pod Kremžarjevim vrhom, ki jo vsako leto pripravlja Planinsko društvo Slovenj Gradec.

* **OBČNI ZBOR** - 8.2.2013 v Vaškem domu
* **SANKANJE**

Sankanje zaradi neugodnih vremenskih razmer že nekaj let zapored ni bilo izvedeno.

* **PUST – DELITEV PUSTNIH PLOHOV**

Delitev plohov je potekala na pepelnično sredo in sicer v dveh skupinah ( Ažnik Srečko, Ošlak Franc ). Gre za lep star običaj, katerega želimo tudi v bodoče ohranit. Vsi »ploharji« so si s plačilom ploha plačali tudi vstopnico za zabavo dne 9.3.2013.

* **DAN ŽENA – kulturni program z zabavo –** 9.3.2013

V Domu krajanov na Sv. Primožu je bil organiziran kulturni program ob dnevu žena. Sledila je večerja in zabava z živo glasbo ( za pogostitev je poskrbela Gostilna Primož, za glasbo pa ansambel Šakal).

* **ČISTILNA AKCIJA –** 20.4.2013

Pomlad je že tradicionalno čas čistilnih akcij. Tudi lansko leto smo se člani Turistično športnega društva Sv. Primož na Pohorju – Šentjanž nad Dravčami v sklopu akcije Očistimo Vuzenico 2013 lotili čiščenja svojega kraja. V soboto 20.4. se je na zbirnih mestih zbralo kar nekaj prostovoljcev, ki so vsak po svojih močeh pomagali poskrbeti za lepše in bolj čisto okolje. Akcija je bila osredotočena na pobiranje smeti ob glavnih cestah Vuzenica – Sv. Primož in ob potokih Plavžarice in Požarnice.

* **POSTAVLJANJE MLAJA** - 27.4.2013

Kot vsako leto smo se tudi lansko leto zbrali in s skupnimi močmi postavili majsko drevo. Ker smo zaradi obnove Doma krajanov bili trenutno »brez strehe nad glavo«, smo se po končanem delu zbrali pod orehom pri kmetiji Repatec. Ob pijači in prigrizku smo izmenjali mnenja in skovali še nekaj načrtov za prihodnost našega društva.

* **PRVOMAJSKI POHOD NA KREMŽARJEV VRH – KOČO PLANINC**

Sv Primož je bil v jutranjih urah prvega maja – mednarodnega praznika dela zbirališče članov društva, ki smo se na ta dan podali na tradicionalni prvomajski pohod. Pot nas je vodila mimo kmetije Žvancar, kjer smo bili deležni prvega jutranjega okrepčila, do koče pod Kremžarjevim vrhom. Po urici užitka in malicanja smo nadaljevali pot do Koče Planinc, od tu pa mimo sv. Primoža nazaj v dolino.

* **Pohod na GOLICO** – 18.5.2013

Avtobusni izlet do Planine pod golico, ogled Planine pod Golico v spremstvu lokalne vodnice, vzpon do koče pod Golico in na vrh, - udeležili smo se tudi tradicionalnega praznika narcis.

* **srečanje sosednjih krajev OB PRAZNIKU VAŠKE SKUPNOSTI pAMEČE –TROBLJE** 22.6.2013

Ob prazniku vaške skupnosti Pameče – Troblje je vaška skupnost organizirala srečanje vseh sosednjih vaških skupnosti. Na srečanju je naše društvo zastopalo sosednjo občino Vuzenica, predstavili pa so se pevci Cerkvenega pevskega zbora Sv. Primož.

* **Urejanje okolice Doma krajanov ( bivša OŠ ) -28.6.2013**

Skozi vse leto skrbimo za urejenost doma in okolice še posebej ob raznih prireditvah.

* **OTVORITEV PRENOVLJENEGA VAŠKEGA DOMA IN Praznovanje lepe nedelje na Sv. Primožu na Pohorju –** 7.7.2013

7. julij 2013 je bil za naše društvo in krajane Sv. Primoža ter vse, ki so kakorkoli povezani s krajem, poseben dan. Ne zgodi se ravno pogosto, da imamo priložnost slovesno odpreti prenovljen objekt, še posebej v tako majhnem kraju, kot je Sv. Primož. Veseli smo, da objekt Osnovne šole po ukinitvi pouka ni doletela usoda velikega števila sorodnih objektov, ki so bili prodani ali obsojeni na propadanje.

Prireditve ob otvoritvi so se udeležili številni domačini, predstavniki lokalnih skupnosti in drugi gostje. Med otvoritveno slovesnostjo smo se sprehodili skozi zgodovino šolstva na Sv. Primožu vse od 17. stoletja dalje. Kroniko je za ta namen pripravil g. Franc Škerget – dolgoletni učitelj na Sv. Primožu. Župan občine Vuzenica, g. Franjo Golob je poudaril, da so društva tisti dejavniki kraja, ki skrbijo za povezanost prebivalcev in za kulturno ter družabno življenje in da so tovrstni

domovi center kraja. Dejal je, da je obnova z EU sredstvi bistveno lažja, in izrazil upanje, da bodo urejeni prostori vzpodbuda za dodaten zagon dela društev in razvoj turizma. Prireditev so popestrili še Pevci s Sv. Primoža in Vaška godba Vuzenica. Po uradni otvoritvi so bili vsi prisotni pogoščeni s porcijo pasulja, vse do večernih ur pa je prisotne zabaval ansambel Novi spomini.

Zahvaljujemo se vsem, ki ste prišli in pripomogli k super vzdušju na otvoritvi**.** Iskrena hvala tudi vsem donatorjem, ki ste nam tako ali drugače pomagali pri organizaciji, ter nas spremljali in podpirali.

* **Vuzeniški dnevi**

Kot vsako leto je naše društvo tudi lani aktivno sodelovalo na že 18. Vuzeniških dnevih:

* **Šentviške igre 2013**

Šentviških iger so se udeležile tri ekipe. V vsaki ekipi so sodelovali štirje tekmovalci – mešano moški in ženske. Za tekmovalce so bile pripravljene zanimive igre, tekmovalci pa so prejeli tudi bogate nagrade. Ekipe našega društva so zasedle1. , 2. in 5. mesto.

* **Ura zgodovine na Sv. Primožu**

Na Sv. Primožu na Pohorju, kjer je bila pred 69 leta ustanovljena Zidanškova brigada, so udeleženci obudili spomin na takratne težke čase. Naše društvo je sodelovalo pri organizaciji.

* **Turnir v malem nogometu - 10.8.2013**

V soboto 10. avgusta je bilo naše društvo organizator turnirja v malem nogometu, ki se je odvijal na igrišču na Sv. Primožu. Za pokal in denarne nagrade se je potegovalo 8 ekip s celotne Koroške.

* **Prikaz kmečkega običaja 17.8.2013**

Tokrat smo obiskovalcem predstavili postopke pranja sušenja, likanja in vzdrževanja perila. Medtem ko so ženske skuhale še »žajfo«, so moški izdelovali razna držala oz. »štile« in »taporje« za razno kmečko orodje.

Čeprav smo v pripravo gradiva in organizacijo izvedbe vložili veliko prostovoljnega dela in časa, smo bili tako mi kot obiskovalci z našim prikazom zelo zadovoljni. Veseli nas, da je predstavitev postala nepogrešljivi del Vuzeniških dni.

* **7. Medonov pohod čez Pohorje**

Zadnji vikend v avgustu so se najvztrajnejši člani društva podali na dvodnevni pohod čez Pohorje.

* **PIKNIK ZA ČLANE DRUŠTVA** -1.9.2013
* **STROKOVNA EKSKURZIJA** – 21.9.2013

Za člane društva je bila organizirana strokovna ekskurzija v Marija Bistrico in Varaždin.

* **MARTINOVANJE**- sobota 16.11.2013

Organizirali smo martinovanje na izletniški kmetiji Belec v Ljutomeru – kjer je sedež vlade republike Prlekije. Med drugim smo lahko uživali v vrhunski šaljivi zgodbi »Krst mošta v vino« - pozdravila sta nas predsednik Republike Prlekije in minister Nandek.

* **BOŽIČEK – OBDAROVANJE OTROK** - 23.12.2013

Predstava za otroke + obdaritev 30 otrok ( nekaj več kot prejšnje leto )

* **PROSLAVA OB USTANOVITVI ZIDANŠKOVE BRIGADE** 12.1.2013 – organizacija pogostitve

**OSTALE AKTIVNOSTI:**

* Skozi vse leto skrbimo za urejenost doma in okolice še posebej ob raznih prireditvah. Urejali smo tudi igrišče in del vaškega jedra ( okolica cerkve, pokopališče)
* Pridobivali soglasja in izvedli prijavo javnih prireditev
* Objave v Vodniku po prireditvah
* Prijave na razpise
* Pobiranje članarine, opominjanje članov glede neplačila, naročilo članskih izkaznic

Sv. Primož na Pohorju, 25.1.2014